Røsvik

Røsvik eller Røsvika (lulesamisk: Rusvijkka) er et gammelt handelssted og tidligere fergested i Sørfold kommune i Nordland. Stedet ligger på vestsiden av fjorden Sørfolda, ca. 28 km nord for Fauske. Røsvik hadde 209 innbyggere i 2007, men innbyggertallet har siden falt under 200.Statistisk sentralbyrå: Tettstader. Folkemengd og areal, etter kommune. 1. januar 2007.Statistisk sentralbyrå: Nye og utgåtte tettsteder. 1. januar 2008

 Handelssted 
Handelsstedet Røsvik ble grunnlagt i 1760 og fredet i 1942. Handelsmannen på stedet, Arnt Abelsen Mørch, fikk gjestgiverbevilling i 1772.

 Kirke 
Røsvik kirke er en trekirke fra 1883 med 600 plasser.

 Røsvik bo- og behandlingssenter 
Psykiatrisenteret Røsvik bo- og behandlingssenter var tidligere en helseinstitusjon i Røsvik. Sommeren 2019 kjøpte misjonsorganisasjon Ungdom i Oppdrag (UIO) Nordland bygningsmassen til den nedlagte institusjonen for å drive virksomhet der.

 Røsvik kystfort 
HKB (Heeres küsten batterie) 8/974 Sörfold sto klar i 1942, lokalisert i Røsvik. Batteriet besto av 6 stk Belgiske 7,5 cm. K236 kanoner med rekkevidde på 10000 meter. Batteriet ble omvæpnet i 1945 og det besto da av 4 stk. 88mm FLAK 37 luftvernkanonerTore Gleinsvåg: Røsvik kystfort- Røsvik under hakekorset 1940 -45. Sørfold kommune, 2013.

Røsvik var også oppsatt med:
 2 stk. 5 cm. bombekastere
 4 stk. MG
 2 stk. 20 mm. FLAK
 2 stk. 60 cm. lyskastere
 flammekastere 

Det var også over 8000 miner utlagt i Røsvik.

Røsvik var et viktig kystfort under 2.verdenskrig, og store styrker var plassert her. Hitler hadde en plan om at Norge skulle bli delt i to og grensen skulle gå gjennom Røsvik. Lite er dokumentert og fotografert. I Røsvik finnes mange bunkere, ruiner og andre spor fra krigen Dette har til nå vært et ubenyttet turistpotensiale. Kystfortet er lite kjent i kommunen/Salten.

Røsvik skole har arbeidet med å rydde frem deler av kystfortet, samt lage en merket tursti med informasjon.

Fergested
Veien mellom Fauske og Røsvik sto ferdig i 1932; den er i dag riksvei 826. I april 1941 ble det satt i drift ei fergerute mellom Røsvik og Bonåsjøen, som en del av riksvei 50 mellom Fauske og Narvik. Da veien mellom Straumen og Sommerset (nåværende europavei 6) ble åpnet i 1966, begynte ferga å gå mellom Sommerset og Bonåsjøen.Artikkel av Tore Kristoffersen i Bladet Vesterålen 11. januar 2007: Nord-Ferjer AS – historie og seilinger Fra 1964 gikk det ferge mellom Røsvik og Nordfold i Steigen. Den ferga ble nedlagt da Steigentunnelen ble åpnet i 1991.

Fergekaia og ei ventebu i Røsvik ble foreslått vernet i Nasjonal verneplan for veger, bruer og vegrelaterte kulturminner, som ble utgitt av Statens vegvesen i 2002.Nasjonal verneplan for veger, bruer og vegrelaterte kulturminner (se avsnitt om Røsvik ferjekai)

Referanser

Litteratur
 John Henrik Lie og Fin Serck-Hanssen: Væreiere og nessekonger. Olympia Press, Horten 2008. ISBN 978-82-992252-5-0 (kapittel Røsvik, s. 114-123)
 Tore Gleinsvåg: Røsvik kystfort- Røsvik under hakekorset 1940 -45. Sørfold kommune, 2013

Eksterne lenker
 Røsvik gamle handelssted 
 Arkitekturguide for Nord-Norge og Svalbard: Røsvik handelssted
 Røsvik skole - om Røsvik kystfort

Kategori:Tidligere fergesteder i Nordland
Kategori:Bosetninger i Sørfold
Kategori:Artikler i sjøfart-prosjektet
Kategori:Handelssteder